SKRIFTLIG FORESPØRGSEL P-2013/01

af Joan Colom i Naval (PSE) til Kommissionen

(3. juli 2001)

Om: Støtte til oksekødssektoren efter BSE-krisen (bovin spongiform encefalopati)

Efter krisen inden for oksekødssektoren besluttede Kommissionen at godkende støtte til de skadelidte producenter. Imidlertid fik krisen ligeså store følger for sektorens øvrige erhvervsdrivende - herunder slagtere, kødtransportvirksomheder, kødleverandører og slagteripersonale, etc. -, som led store tab, der næsten fuldstændig har ruineret mange af disse virksomheder. Ud over dette for EU generelle problem gør det særlige forhold i Barcelona og den dertil tilhørende provins sig gældende, at den pågældende sektor hovedsageligt er koncentreret på lokale markeder, det drejer sig med andre ord om små specialiserede virksomheder, der udelukkende sælger okse- og fårekød, hvilket begrænser deres muligheder for at udvide omfanget af de varer, som de udbyder til salg (hvilket for øvrigt ikke ville være nogen løsning deres hjemmemarkeds særlige karakter taget i betragtning). De er derfor langt værre stillet end deres kolleger i det øvrige EU, da disse i mange tilfælde

kan udvide varesortimentet på salgsstedet. Ifølge oplysninger fra den pågældende sektor i Barcelona udgjorde tabet 70-80 % for slagtere og næsten 100 % for de slagtere, der sælger kallun. Salgstallene viser stadig en nedgang på 50-60 % for den første gruppes vedkommende og 80 % for den anden gruppes vedkommende. Udtrykt i valuta er de gennemsnitlige tab opgjort til mellem 3 000 og 6 000 euro pr. virksomhed, hvortil kommer de tvungne afskedigelser pga. nedgangen i omsætningen i en række tilfælde.

Hvilke særlige foranstaltninger har Kommissionen iværksat for at afbøde virkningerne af krisen, som vil kunne føre til lukning af mange små familieforetagender inden for den pågældende sektor? Påtænker Kommissionen at iværksætte hjælpeforanstaltninger til støtte for denne BSE-ramte sektor? Finder Kommissionen det nødvendigt at vedtage økonomiske forholdsregler til støtte for de virksomheder, der på grund af krisen ser sig nødsaget til at lukke?

Mener Kommissionen i lyset af de seneste begivenheder, f.eks. mund- og klovsyge, at man ved at ophæve Storbritanniens eksportforbud har behandlet landet på samme måde, som man tidligere har behandlet andre lande?

Svar afgivet på Kommissionens vegne af Franz Fischler

(4. september 2001)

Der har ikke været ydet EF-støtte til oksekødsproducenterne for at råde bod på BSE-krisen for nylig. Til gengæld har Kommissionen som følge af indtrængende anmodninger fra visse medlemsstater om en sådan støtte på mødet i Rådet (landbrug) den 26. februar 2001 indvilget i at gennemgå de forslag om national støtte, der opfylder kravene i EF-traktaten. På nuværende stadium er en række af disse anmodninger ved at være færdigbehandlet.

Hvad angår støtte til handels- eller distributionsvirksomhed, er der ikke fastsat specifikke støtteforanstaltninger. Imidlertid kan det - også for disse sektorer - undersøges, om der er mulighed for at yde national støtte. Det var tilfældet under BSE-krisen i 1996, hvor Det Forenede Kongerige fik tilladelse til at yde støtte til slagterier for at opretholde aktiviteten og bevare arbejdspladser.

Ud over de specifikke foranstaltninger i forbindelse med forvaltningen af den fælles markedsordning for oksekød kan medlemsstaterne inden for rammerne af støtten til udvikling af landdistrikterne, som reguleres ved Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), foreslå støtteforanstaltninger til fremme af afsætningen af landbrugsprodukter. Det skal dog nævnes, at der ikke kan ydes støtte til investeringer i detailhandelssektoren. I samme kontekst vedrørende programmeringen af udvikling af landdistrikterne kan medlemsstaterne også foreslå foranstaltninger, der tager sigte på diversificering af aktiviteter i nær tilknytning til landbrug og fremme håndværksvirksomhed.

Fællesskabets indsats for at råde bod på følgerne af krisen har bl.a. taget sigte på så vidt muligt at opretholde aktiviteterne i hele oksekødsbranchen, dvs. gennem:

- opkøb og oplagring af kød, der er egnet til konsum, samt opkøb af slagtedyr, der er over 30 måneder gamle, og som ikke har fået konstateret BSE

- eksportfremme

- oplysningskampagner bestemt for importlandene

- sundhedsforanstaltninger, der skal genskabe forbrugernes tillid og dermed øge den interne efterspørgsel

- en 7-punktsplan, der skal fremme en i miljø- og samfundsmæssig henseende bæredygtig oksekødsproduktion i Fællesskabet; Rådet har for nylig godkendt denne plan.

Kommissionen mener ikke, at der har fundet forskelsbehandling sted.

(1) EFT L 160 af 26.6.1999.